Séneca

**Luciu Anneu Séneca** (llatín: *Lucius Annaeus Seneca*), tamién conocíu como **Séneca el Xoven** (Córdoba, 4 e.C. - Roma, 65 d. C.), foi un filósofu, políticu, orador y escritor romanu, conocíu poles sos obres de carácter moralista. Fíu del orador Marcu Anneu Séneca, foi Cuestor, Pretor y Senador del Imperiu Romanu durante los gobiernos de Tiberiu, Calígula y Nerón, amás de ministru, tutor y conseyeru del emperador Nerón.

## Vida

L. Anneu Séneca nació en Córdoba (*Corduba*), segundu de los tres fíos de Séneca "el Rétor". Apasionóse pola filosofía de los sos maestros Atalu y Sotión. Na so carrera destacó como abogáu, acabó en Córcega por mandatu de Mesalina, la primer esposa del emperador Claudiu, y más alantre mandó-y Agripina, la segunda esposa, ocupase de la educación del fíu, Nerón. Foi tamién primer ministru del nuevu emperador, vivió durante trece años la vida cortesana más luxosa ya incluso desgraciada, por tener d'encargase d'un xoven como Nerón ensin desagrada-y y pol que pasó muncha vergoña. Tamién dedicóse a les finances. Mentetanto invirtió parte del so tiempu a cultivar la poesía y la filosofía. Tuvo munchos enemigos y al final de la so vida, tando yá retiráu de la corte, foi sospechosu de collaborar cola conxura de Pisón, polo que recibió la orden de morrer y abrió el mesmu les venes.

## Obres
Magar que Séneca se dedicó a dellos xéneros namás conservamos traxedies, siete llibros de problemes físicos (*Quaestiones naturales*) de los sos trataos científicos, el so panfletu sobro Claudiu (*Apocolocyntosis*) y obres filosófiques como les tres consolaciones escrites enantes y durante'l so estierru y dirixíes a Marcia, a so madre Helvia y al llibertu Polibiu, los *Dialogi* que s'inspiren nos "diatriba" de los griegos, trataos escritos mientres Nerón, dos de los tres llibros de *De Clementia* y los siete llibros *De beneficiis* amás de los venti llibros de cartes morales a Luciliu, que daten de los sos caberos años.

## Filosofía
Seneca foi ecléticu, esto significa *grosoo modo* que "seleccionaba d'equí y d'allá" dientro les corrientes filosófiques esistentes. Cabe destacar ciertu estoicismu nel xeitu de pensar de Séneca, nun s'interesaba pola dialéutica nin tampoco se planteó resolver problemes metafísicos anque considerarar que hai una rellación ente éstos y l'instintu moral del home.

Na so moral, basada nel estoicismu, da a entender que la virtú se consigue ciñéndose a les necesidaes de la vida ensin ser prisoneru d'elles, lliberándose de les pasiones que namái traen desgracia. Ye necesario comprender y aceptar la rellación de causalidá que hai ente la nuesa propia naturaleza humana y tola naturaleza cósmica o Dios. Escribió sobro l'amistá, el matrimoniu o les rellaciones ente l'aristocracia y los sos clientes. Consideraba a toles persones igual en dignidá, independientemente de la so condición al nacer (esclavos, por exemplu).

## Obra dramática
Nes sos obres imita a Esquilu, como cola obra Agamenón, a Sófocles (Edipu) y Les fenicies) y sobretoo a Eurípides (Hercules furens, Les troyanes, Medea, Fedra. Tamién conservamos la obra Tiestes pero desconocemos en qué se basó. A xuegu col so modelu de moral, Séneca aprovecha les sos obres p'amosar y estudiar les pasiones del personax y relacionles cola so catástrofe, amás d'esplotar la trama hasta llegar a situaciones esaxeraes y fuera de lo normal.

## Bibliografía
* BAYET, J. (1965). “Séneca. Hacia la era cristiana-65 p.C.” en Bayet, J. *Literatura latina*. París: Librairie Armand Colin.
* MANGAS MANJARRÉS, J. (2001). *Seneca o el poder de la cultura*. Madrid: Editorial Debate, S. A.

## Referencies

## Enllaces esternos